b'\n_START_ARTICLE_\nErekcija\n_START_PARAGRAPH_\nErekcija (lot. erectio \xe2\x80\x93 pak\xc4\x97limas, pakilimas, i\xc5\xa1tiesinimas) \xe2\x80\x93 vyro varpos arba moters varput\xc4\x97s padid\xc4\x97jimas (stor\xc4\x97jimas ir ilg\xc4\x97jimas) bei sustand\xc4\x97jimas d\xc4\x97l kraujo pritek\xc4\x97jimo (kartais erekcija vadinama ir kr\xc5\xabt\xc5\xb3 speneli\xc5\xb3 sustand\xc4\x97jimas d\xc4\x97l susijaudinimo). Da\xc5\xbeniausiai erekcijos terminas vartojamas vyro erekcijai \xc4\xafvardinti, kuri yra elementariausias ir pastoviausias vyro lytinis refleksas ir viena i\xc5\xa1 pagrindini\xc5\xb3 s\xc4\x85lyg\xc5\xb3 suei\xc4\x8diai._NEWLINE_Paprastai (bet neb\xc5\xabtinai) erekcija atsiranda lytinio susijaudinimo metu (psichogenin\xc4\x97 erekcija), kadangi ji yra neatsiejama meil\xc4\x97s \xc5\xbeaismo dalis, taip pat s\xc4\x85lygojanti lytin\xc4\xaf akt\xc4\x85 ir ejakuliacij\xc4\x85. Ta\xc4\x8diau erekcija gali atsirasti ir d\xc4\x97l kit\xc5\xb3 prie\xc5\xbeas\xc4\x8di\xc5\xb3: d\xc4\x97l transporto priemon\xc4\x97s vibracijos, ilgo s\xc4\x97d\xc4\x97jimo, \xc5\xa1lapimo p\xc5\xabsl\xc4\x97s pertempimo, kit\xc5\xb3 erotini\xc5\xb3 (pvz., erotin\xc4\x97s fantazijos) ir neerotini\xc5\xb3 dirgikli\xc5\xb3. Erekcija pasitaiko ir aktyvaus (greitojo) miego faz\xc4\x97je, kai sustand\xc4\x97ja varpa ir i\xc5\xa1silieja s\xc4\x97kla (ejakuliuoja) \xe2\x80\x93 tai vadinama poliucija. Erekcija yra stebima netgi pas berniukus dar gimdoje. Varpos sustand\xc4\x97jimas d\xc4\x97l neerotini\xc5\xb3 dirgikli\xc5\xb3 (refleksogenin\xc4\x97 erekcija) yra normalus ir sveikas rei\xc5\xa1kinys.\n_START_SECTION_\nFiziologija\n_START_PARAGRAPH_\nLytinio susijaudinimo metu nerviniai refleksai padidina arterinio kraujo pritek\xc4\x97jim\xc4\x85 \xc4\xaf varp\xc4\x85 ir prislopina kraujo i\xc5\xa1tek\xc4\x97jim\xc4\x85, susiaurindami venas. Toks padid\xc4\x97j\xc4\x99s kraujo pritek\xc4\x97jimas u\xc5\xbepildo akytk\xc5\xabniuose esan\xc4\x8dias ertmes, i\xc5\xa1tempia akytk\xc5\xabnius ir varpa, kuri normalioje b\xc5\xabkl\xc4\x97je yra mink\xc5\xa1ta ir suglebusi, sukiet\xc4\x97ja ir padid\xc4\x97ja; susitrauk\xc4\x99 tarpviet\xc4\x97s ir gaktos raumenys varp\xc4\x85 pakelia \xc4\xaf vir\xc5\xa1\xc5\xb3. Jei ramyb\xc4\x97s b\xc5\xabkl\xc4\x97je varpa yra 5-7 cm ilgio, tai sustand\xc4\x97jusi yra 15-16 cm (kartais, bet retai, siekia net 20 cm) ilgio ir 2-2,5 cm skersmens, varpos t\xc5\xabris padid\xc4\x97ja 3-4 kartus. Erekcijos metu varpa yra labiau kreiv\xc4\x97s formos negu ties\xc4\x97s, o jos skerspj\xc5\xabvis \xe2\x80\x93 labiau elips\xc4\x97s nei apskritimo formos. Pasiekus erekcij\xc4\x85, arterinio ir veninio kraujo apykaita varpoje normalizuojasi, ta\xc4\x8diau varpos kietumas i\xc5\xa1lieka._NEWLINE_Erekcija sukeliama padirginus varpos galvut\xc4\x99, kur jaudinimas per nerv\xc5\xb3 sistem\xc4\x85 pasiekia nugaros smegen\xc5\xb3 centrus, o i\xc5\xa1 ten sklinda \xc4\xaf varpos akytk\xc5\xabnius ir juose sukelia kraujo pritek\xc4\x97jim\xc4\x85. Erekcij\xc4\x85 s\xc4\x85lygoja parasimpatin\xc4\x97 nerv\xc5\xb3 sistema, ir tai paai\xc5\xa1kina, kod\xc4\x97l streso b\xc5\xabsenoje, kuomet aktyvuojama simpatin\xc4\x97 nerv\xc5\xb3 sistema, erekcija labai reta arba i\xc5\xa1vis ne\xc4\xafmanoma. Kita vertus, ejakuliacija yra s\xc4\x85lygojama simpatin\xc4\x97s nerv\xc5\xb3 sistemos, tod\xc4\x97l da\xc5\xbenai po s\xc4\x97klos i\xc5\xa1siver\xc5\xbeimo erekcija pranyksta._NEWLINE_Erekcijos intensyvumas priklauso nuo lytinio susijaudinimo ir i\xc5\xa1orini\xc5\xb3 veiksni\xc5\xb3. Orgazmo metu prasid\xc4\x97jus m\xc4\x97\xc5\xa1lungi\xc5\xa1kiems tarpviet\xc4\x97s raumen\xc5\xb3 susitraukimams (ma\xc5\xbedaug kas 0,8-1,0 sek.) erekcija pradeda palaipsniui silpn\xc4\x97ti._NEWLINE_Paprastai, erekcija s\xc4\x85moniningai n\xc4\x97ra kontroliuojama, ta\xc4\x8diau sveikam vyrui pavyksta j\xc4\x85 i\xc5\xa1laikyti kiek ilgiau (yra ir tam tikri metodai erekcijai i\xc5\xa1laikyti). Tai ypa\xc4\x8d svarbu sueities metu. Ta\xc4\x8diau erekcija gali sutrikti arba b\xc5\xabti silpna d\xc4\x97l nepakankamos seksualin\xc4\x97s stimuliacijos, nuovargio, psichin\xc4\x97s traumos, apsinuodijus ir kt.\n_START_SECTION_\nMoters erekcija\n_START_PARAGRAPH_\nMoters varput\xc4\x97je taip pat yra erekcinio audinio (pas vyr\xc4\x85 erekcinis audinys yra varpos akytk\xc5\xabniai, \xc4\xaf kuriuos labai greitai pritek\xc4\x97damas kraujas ir sukelia erekcij\xc4\x85), tod\xc4\x97l lytinio susijaudinimo metu yra \xc4\xafmanoma erekcija ir pas moter\xc4\xaf. Ta\xc4\x8diau kr\xc5\xabt\xc5\xb3 speneli\xc5\xb3 erekcija turi kitok\xc4\xaf mechanizm\xc4\x85, kadangi speneliuose visi\xc5\xa1kai n\xc4\x97ra erekcinio audinio.'